দক্ষিণী সুপারস্টারকে তলব CBI-এর, ১২ জানুয়ারি হাজিরার নির্দেশ

ওয়েব ডেস্ক: তামিলনাড়ুর (Tamil Nadu) করুর পদপিষ্ট কাণ্ডে (Karur Stampede Case) অভিনেতা-রাজনীতিবিদ বিজয়কে (Vijay) তলব করল সিবিআই (CBI)। তদন্তকারী সংস্থা সূত্রে খবর, আগামী ১২ জানুয়ারি তামিলাগা ভেট্ট্রি কাজাগাম (TVK)-এর প্রতিষ্ঠাতাকে হাজিরা দিতে বলা হয়েছে।

গতবছর ২৭ সেপ্টেম্বর করুর জেলার ভেলুস্বামিপুরামে তামিলাগা ভেট্ট্রি কাজাগামের একটি রাজনৈতিক জনসভা চলাকালীন এই মর্মান্তিক দুর্ঘটনা ঘটে। বিজয়ের ভাষণ শোনার জন্য বিপুল সংখ্যক সমর্থক জমায়েত হলে হঠাৎই ভিড়ের চাপে পদপিষ্টের পরিস্থিতি তৈরি হয়। ঘটনায় প্রাণ হারান ৪১ জন, আহত হন আরও অনেকেই।

আরও পড়ুন: খেলনা পিস্তল দেখিয়ে গয়নার দোকানে লুঠ, দিনের আলোয় ভয়ঙ্কর ঘটনা

এই মামলার তদন্তে ইতিমধ্যেই তামিলাগা ভেট্ট্রি কাজাগামের শীর্ষ নেতৃত্বদের জিজ্ঞাসাবাদ করেছে সিবিআই। তাঁদের বক্তব্য রেকর্ড করা হয়েছে বলে তদন্তকারী সংস্থা জানিয়েছে। যাঁদের জিজ্ঞাসাবাদ করা হয়েছে, তাঁদের মধ্যে রয়েছেন দলের রাজ্য সাধারণ সম্পাদক বুসি আনন্দ, যুগ্ম সম্পাদক নির্মল কুমার ও আধব অর্জুন, এবং করুর পশ্চিম জেলা সম্পাদক মথিয়াঝাগন।

উল্লেখ্য, ঘটনার পর প্রথমে তামিলনাড়ু সরকার সিবিআই তদন্তের বিরোধিতা করে। রাজ্য সরকার দাবি করে, আইন-শৃঙ্খলা রাজ্যের বিষয় হওয়ায় একটি সিট গঠন করাই যথেষ্ট এবং তারাই এই ঘটনার সুষ্ঠু তদন্ত করতে সক্ষম। তবে রাজ্য সরকারের সেই আবেদন খারিজ করে সুপ্রিম কোর্ট মামলার তদন্তভার সিবিআইয়ের হাতে তুলে দেয়। তদন্তভার হাতে পাওয়ার পর সিবিআই সভা আয়োজনের অনুমতি, ভিড় নিয়ন্ত্রণের ব্যবস্থা, পুলিশ মোতায়েন এবং জরুরি পরিষেবার ভূমিকা—সব দিক খতিয়ে দেখছে। পাশাপাশি দলীয় নেতা ও প্রশাসনিক কর্তাদের বয়ানও সংগ্রহ করা হচ্ছে।

দেখুন আরও খবর: